Hvad Noah og de andre børn og unge ikke vidste var, at menneskerne fra de billeder, som de skulle skrive sjove kommentarer om, ventede i kulissen. I stedet for at få en præmie, fik Noah og hans makker i programmet ”lov” til at møde kvinden, som de lige havde skrevet en kommentar om.

DR Nyheder ser eksperimentet med Noah for første gang.

- Nej, nej, nej, jeg kan ikke tage det, udbryder Noah og vrider sig i sofaen.

- Nej, hvor er det slemt!

© dr Ultra sætter fokus på unges digitale adfærd Ultra sætter fokus på unges digitale adfærd med en række programmer. Du kan finde alle programmerne her.

Noah og hans makker i programmet skrev teksten ”#FITNESSGONEWRONG – Tag en ven som ser sådan ud” til billedet.

Men da de mødte 21-årige Julie, som optrådte på billedet, fortrød Noah det, de havde skrevet.

- Idet hun ligesom træder ud fra døren – altså… det var næsten forfærdeligt. Det frøs i mig… Det havde man på ingen måde regnet med. Så skulle man ligesom snakke med hende og fortælle, at det var altså ikke vores mening at være onde, fortæller Noah.

Han tænkte med det samme, at den var gal.

Det er jo ikke okay på den måde at gøre grin med andres udseende, da det jo på ingen måde der noget de kan gøre for. Det var meget anderledes at se hende i virkeligheden i forhold til at se hende på nettet. Noah Lasmar Sørensen, 15 år

- Vi står og har gjort grin med et andet menneske på nettet, som vi ikke engang kender. Og så skal vi så møde hende og snakke med hende. Det var ikke godt. Det er jo ikke okay at gøre grin med andres udseende. Det er jo ikke noget de selv kan gøre for. Jeg havde virkelig dårlig smag i munden, siger Noah.

For Noah har eksperimentet sat tankerne i gang om, hvor langt man skal gå på Facebook, Instagram, Snapchat og de andre sociale medier.

- På de sociale medier er der jo rigtig mange, der får skrevet grimme ting til hinanden, fordi det er så nemt. Jeg kan ikke anbefale nogen at stå i den situation, det var i hvert fald ikke særlig rart. Mest fordi vi havde skrevet noget dumt, siger Noah.